b'\n_START_ARTICLE_\nBeagle-luokka (h\xc3\xa4vitt\xc3\xa4j\xc3\xa4)\n_START_SECTION_\nSuunnittelu\n_START_PARAGRAPH_\n\xc3\x96ljy\xc3\xa4 polttoaineena k\xc3\xa4ytt\xc3\xa4neiden Tribal-luokan alusten ja kokeellisen HMS Swiftin j\xc3\xa4lkeen Beagle-luokassa palattiin hiilen k\xc3\xa4ytt\xc3\xb6\xc3\xb6n. T\xc3\xa4ll\xc3\xb6in luokasta tuli viimeinen Kuninkaallisen laivaston hiilik\xc3\xa4ytt\xc3\xb6isen\xc3\xa4 valmistettu alusluokka. Luokka oli my\xc3\xb6s merkitt\xc3\xa4v\xc3\xa4sti pienempi kuin edellinen hiilik\xc3\xa4ytt\xc3\xb6inen River- eli E-luokka. Hiileen p\xc3\xa4\xc3\xa4dyttiin, kun Amiraliteetiss\xc3\xa4 her\xc3\xa4si ep\xc3\xa4ilys maan \xc3\xb6ljyvarantojen riitt\xc3\xa4vyydest\xc3\xa4 laivaston tarpeisiin._NEWLINE_Aiemmista luokista poiketen Beagle-luokan alukset muistuttivat runsaasti toisiaan. Aluksilla oli kolme savuhormia, vaikka niiden pituus ja suuruus vaihteli valmistajien v\xc3\xa4lill\xc3\xa4. Alukset suunniteltiin alun perin aseistaviksi viidell\xc3\xa4 12 naulan tykill\xc3\xa4, mutta niist\xc3\xa4 kaksi korvattiin viimeisiss\xc3\xa4 Tribal-luokan aluksilla k\xc3\xa4ytt\xc3\xb6\xc3\xb6n otetuilla nelituumaisilla. Alusluokka oli my\xc3\xb6s ensimm\xc3\xa4inen, mille asennettiin HMS Swiftill\xc3\xa4 testatut 21 tuuman torpedoputket._NEWLINE_Aluksen 12 naulan tykit siirrettiin keskilaivaan, jotta niiden k\xc3\xa4ytt\xc3\xb6 mahdollistuisi kovassakin merenk\xc3\xa4ynniss\xc3\xa4. Lis\xc3\xa4ksi luokan komentosiltaa korotettiin.'